CELEX: 32014R1310
Language: lv
Date: 2014-10-08 00:00:00
Title: Komisijas Deleģētā regula (ES) Nr. 1310/2014 ( 2014. gada 8. oktobris ) par maksājumu provizorisko sistēmu, kas paredzēta iemaksām, kuras vajadzīgas, lai segtu Vienotās noregulējuma valdes administratīvos izdevumus provizoriskajā periodā  Dokuments attiecas uz EEZ

11.12.2014   
            
            
               LV
            
            
               Eiropas Savienības Oficiālais Vēstnesis
            
            
               L 354/1
            
         KOMISIJAS DELEĢĒTĀ REGULA (ES) Nr. 1310/2014
   (2014. gada 8. oktobris)
   par maksājumu provizorisko sistēmu, kas paredzēta iemaksām, kuras vajadzīgas, lai segtu Vienotās noregulējuma valdes administratīvos izdevumus provizoriskajā periodā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 15. jūlija Regulu (ES) Nr. 806/2014, ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr. 1093/2010 (1), un jo īpaši tās 65. panta 5. punkta a), b) un c) apakšpunktu,
   tā kā:
   
               (1)
            
            
               Vienotā noregulējuma valde (“Valde”) tika izveidota saskaņā ar Regulu (ES) Nr. 806/2014, un tai tika uzticēts piemērot ar minēto regulu paredzētos vienotos noteikumus un pārvaldīt vienotā noregulējuma fondu. Minētās regulas 58. pantā ir paredzēts, ka Valdei ir autonoms budžets, kas neveido daļu no Savienības budžeta.
            
         
               (2)
            
            
               Regulas (ES) Nr. 806/2014 65. panta 3. punktā paredzēts, ka Valde nosaka un piesaista iemaksas, kas vajadzīgas Valdes administratīvo izdevumu segšanai un kas ir jāveic katrai minētās regulas 2. pantā norādītajai vienībai. Minētās vienības ir kredītiestādes, kas veic uzņēmējdarbību iesaistītajās dalībvalstīs Padomes Regulas (ES) Nr. 1024/2013 (2) 2. panta nozīmē, un mātesuzņēmumi, ieguldījumu brokeru sabiedrības un finanšu iestādes, kas veic uzņēmējdarbību iesaistītajās dalībvalstīs, ja uz tām attiecas konsolidētā uzraudzība, ko veic Eiropas Centrālā banka (“ECB”) saskaņā ar Regulas (ES) Nr. 1024/2013 4. panta 1. punkta g) apakšpunktu. To kredītiestāžu, kas veic uzņēmējdarbību neiesaistītajās dalībvalstīs, filiāles, kas veic uzņēmējdarbību iesaistītajās dalībvalstīs, nebūtu jāiekļauj šīs regulas darbības jomā.
            
         
               (3)
            
            
               Saskaņā ar Regulas (ES) Nr. 806/2014 59. pantu iemaksas Valdes administratīvo izdevumu segšanai veido Valdes budžeta 1. daļas ieņēmumus un sedz budžeta 1. daļas izdevumus, kas ietver vismaz personāla, atalgojuma, administratīvos, infrastruktūras, profesionālās apmācības un darbības izdevumus.
            
         
               (4)
            
            
               Valdei 2014. gadā nebūs piemērotas infrastruktūras un darbības spējas iekasēt iemaksas, kas vajadzīgas, lai segtu administratīvos izdevumus par 2014. un 2015. gadu, no visām vienībām, kuras minētas Regulas (ES) Nr. 806/2014 2. pantā. Tomēr 2014. gadā Valdei būs jāpiesaista ieņēmumi, kas vajadzīgi, lai finansētu 1. daļu budžetā, kurš paredzēts Valdes administratīvo izdevumu segšanai par minētajiem diviem gadiem. Tiek lēsts, ka Valdes administratīvie izdevumi provizoriskā perioda 2014. un 2015. gadā būs EUR 22 miljoni.
            
         
               (5)
            
            
               Būtu jāparedz pagaidu risinājums, kas ļautu Valdei iekasēt iemaksas, kas vajadzīgas, lai segtu administratīvos izdevumus 2014. un 2015. gadā, vienlaikus nodrošinot, ka iemaksu aprēķinu un iekasēšanu var veikt, izmantojot Valdes ļoti ierobežotos resursus un ļoti īsā termiņā. Tas būtu iespējams, nosakot, ka to iemaksu aprēķins un piesaiste, kas vajadzīgas, lai segtu Valdes administratīvos izdevumus, tiek veikta, pamatojoties uz šādu divu posmu pieeju: provizoriskā sistēma pirmajā Valdes pastāvēšanas laikā un galīga sistēma.
            
         
               (6)
            
            
               Iemaksas, kas vajadzīgas, lai segtu Valdes administratīvos izdevumus provizoriskajā periodā, būtu pilnā apmērā jāveic tikai tām vienībām, kurām ECB lielākajā konsolidācijas līmenī iesaistītajās dalībvalstīs ir paziņojusi par ECB lēmumu uzskatīt tās par nozīmīgām Regulas (ES) Nr. 1024/2013 6. panta 4. punkta nozīmē un saskaņā ar Eiropas Centrālās bankas Regulas (ES) Nr. 468/2014 (ECB/2014/17) (3) 147. panta 1. punktu un kuras minētas sarakstā, kas publicēts ECB tīmekļa vietnē 2014. gada 4. septembrī, taču izņemot nozīmīgās vienības, kas ir to grupu meitassabiedrības, kuras jau ir ņemtas vērā (“nozīmīgas vienības”). Vienības, kuras varētu uzskatīt par nozīmīgām un kurām ECB par to ir paziņojusi laikā no 2014. gada 5. septembra līdz provizoriskā perioda beigām, nebūtu pienākums veikt iemaksām paredzēto maksājumu. Šajā nolūkā būtu jāizveido provizoriska iemaksām paredzētu maksājumu sistēma (“maksājumi”), kas ļautu Valdei provizoriskajā periodā iekasēt no nozīmīgām vienībām maksājumus, kas vajadzīgi, lai segtus izdevumus.
            
         
               (7)
            
            
               Minētā provizoriskā sistēma ir samērīga, jo vienības, kuras veiks maksājumus, veido aptuveni 85 % no kopējiem to kredītiestāžu aktīviem, uz kurām attiecas Regula (ES) Nr. 806/2014, un ir viegli nosakāmas. Šajā sākotnējā posmā šādai metodei, ko izmanto, lai aprēķinātu un iekasētu maksājumus, būtu jārada iespējami mazs administratīvais slogs gan Valdei, gan attiecīgajām vienībām.
            
         
               (8)
            
            
               Kad Valdei būs izveidota vajadzīgā struktūra un darbības spēja, Komisija pieņems administratīvo iemaksu galīgo sistēmu, pamatojoties uz kuru tiks aprēķinātas un piesaistītas iemaksas.
            
         
               (9)
            
            
               Saskaņā ar galīgo sistēmu to vienību iemaksas, kas minētas Regulas (ES) Nr. 806/2014 2. pantā, aprēķina un iekasē saskaņā ar galīgajiem noteikumiem. To nozīmīgo vienību iemaksas, uz kurām attiecas provizoriskā sistēma, būtu jāpārskata, lai ņemtu vērā summas, kuras tās samaksājušas saskaņā ar provizorisko sistēmu.
            
         
               (10)
            
            
               Starpība starp maksājumiem, ko veic, pamatojoties uz provizorisko sistēmu, un iemaksām, kas aprēķinātas saskaņā ar galīgo sistēmu, būtu jāizlīdzina, aprēķinot iemaksas, kas vajadzīgas Valdes administratīvo izdevumu segšanai, nākamajam gadam pēc provizoriskā perioda.
            
         
               (11)
            
            
               Lai Valde varētu sākt darbību no 2015. gada 1. janvāra, kā paredzēts Regulas (ES) Nr. 806/2014 98. panta 1. punktā, un veikt uzdevumus, kas norādīti minētās regulas 99. panta 3. punktā, steidzami jāizveido vienkāršs un efektīvs mehānisms, ko var ātri un viegli īstenot sākotnējā Valdes pastāvēšanas posmā, lai tā varētu iegūt nepieciešamos finanšu resursus un izveidot organizatorisko struktūru, un pieņemt darbā personālu, kas nepieciešams, lai veiktu uzdevumus saskaņā ar šo regulu,
            
         IR PIEŅĒMUSI ŠO REGULU.
   1. pants
   Priekšmets
   Šajā regulā paredzēti noteikumi par šādiem aspektiem:
   
               a)
            
            
               provizoriskā maksājumu sistēma, kas paredzēta iemaksām, kuras vajadzīgas, lai segtu Valdes administratīvos izdevumus provizoriskajā periodā;
            
         
               b)
            
            
               to maksājumu aprēķina metodoloģija, kuri avansā jāiekasē no katras nozīmīgās vienības, lai segtu Valdes administratīvos izdevumus provizoriskajā periodā;
            
         
               c)
            
            
               panta b) punktā minēto maksājumu, kurus iekasē Valde, iekasēšanas procedūra un kārtība;
            
         
               d)
            
            
               kārtība, kādā tiek atlikts to iemaksu aprēķins un iekasēšana, kuras jāveic Regulas (ES) Nr. 806/2014 2. pantā minētajām vienībām, izņemot nozīmīgās vienības, un kuras paredzētas, lai segtu Valdes administratīvos izdevumus provizoriskajā periodā;
            
         
               e)
            
            
               to iemaksu koriģēšanas kārtība, kuras jāveic nozīmīgajām vienībām un kuras paredzētas, lai segtu Valdes administratīvās izmaksas pēc provizoriskā perioda, ņemot vērā starpību starp maksājumiem, kas samaksāti avansā, pamatojoties uz provizorisko sistēmu, un iemaksām, kas jāmaksā par provizorisko periodu saskaņā ar galīgo sistēmu.
            
         2. pants
   Darbības joma un mērķis
   Šo regulu piemēro vienībām, kas minētas Regulas (ES) Nr. 806/2014 2. pantā.
   Iemaksas, kuras Valde iekasē saskaņā ar šo regulu, izmanto tikai Valdes administratīvo izdevumu segšanai provizoriskajā periodā.
   Valde īsteno pareizu finanšu pārvaldību un budžeta kontroli visās izdevumu jomās.
   3. pants
   Definīcijas
   Šajā regulā piemēro Regulas (ES) Nr. 806/2014 3. pantā minētās definīcijas. Piemēro arī šādas definīcijas:
   
               a)
            
            
               “maksājumi” vai “iemaksām paredzēti maksājumi” ir tādām iemaksām paredzēti maksājumi, kuras Valdei jāiekasē saskaņā ar šo regulu, lai segtu Valdes administratīvos izdevumus provizoriskajā periodā;
            
         
               b)
            
            
               “Valdes administratīvie izdevumi” ir Valdes budžeta I daļas izdevumi provizoriskajā periodā;
            
         
               c)
            
            
               “kopējie aktīvi” ir aktīvu kopējā vērtība, kas izriet no pozīcijas “kopējie aktīvi” nozīmīgās vienības konsolidētajā bilancē (attiecīgā gadījumā), kā norādīts saskaņā ar attiecīgajiem Savienības tiesību aktiem prudenciālos nolūkos, 2013. gada 31. decembrī vai piemērojamajā pārskatu sniegšanas datumā par 2013. finanšu gadu, ja finanšu gads beidzas vēlāk par 31. decembri;
            
         
               d)
            
            
               “nozīmīgas vienības” ir vienības, kurām ECB lielākajā konsolidācijas līmenī iesaistītajās dalībvalstīs ir paziņojusi par ECB lēmumu uzskatīt tās par nozīmīgām Regulas (ES) Nr. 1024/2013 6. panta 4. punkta nozīmē un saskaņā ar ECB Regulas (ES) Nr. 468/2014 147. panta 1. punktu un kuras minētas sarakstā, kas publicēts ECB tīmekļa vietnē 2014. gada 4. septembrī, taču izņemot nozīmīgās vienības, kas ir tādas grupas meitassabiedrības, kura jau ir ņemta vērā šajā definīcijā, un kredītiestāžu, kas veic uzņēmējdarbību neiesaistītajās dalībvalstīs, filiāles, kas veic uzņēmējdarbību iesaistītajās dalībvalstīs;
            
         
               e)
            
            
               “maksājuma paziņojums” ir paziņojums, kurā norādīta avansā iekasējumā iemaksai paredzētā maksājuma summa un kuru izsniedz katrai attiecīgajai nozīmīgajai vienībai saskaņā ar šo regulu;
            
         
               f)
            
            
               “provizoriskais periods” ir periods, kas sākas 2014. gada 19. augustā un beidzas 2015. gada 31. decembrī vai beidzas dienā, kad tiek piemērota administratīvo iemaksu galīgā sistēma, ko Komisija pieņēmusi saskaņā ar Regulas (ES) Nr. 806/2014 65. panta 5. punkta a) apakšpunktu, atkarībā no tā, kura diena ir vēlāk;
            
         
               g)
            
            
               “kompetentā iestāde” ir kompetentā iestāde saskaņā ar Eiropas Parlamenta un Padomes Regulas (ES) Nr. 1093/2010 (4) 4. panta 2. punkta i) apakšpunktā norādīto definīciju.
            
         4. pants
   Iemaksām paredzēto maksājumu provizoriskā sistēma
   1.   Visas Regulas (ES) Nr. 806/2014 2. pantā minētās vienības veic iemaksas, kas vajadzīgas, lai segtu Valdes administratīvos izdevumus provizoriskajā periodā.
   2.   Valde aprēķina un avansā iekasē iemaksām paredzētos maksājumus, kas jāveic nozīmīgajām vienībām, lai segtu Valdes administratīvos izdevumus provizoriskajā periodā.
   3.   To iemaksu aprēķināšanu un iekasēšanu, kas paredzētas Valdes administratīvo izdevumu segšanai provizoriskajā periodā un kuras maksā vienības, kas minētas Regulas (ES) Nr. 806/2014 2. pantā, izņemot nozīmīgās vienības, atliek līdz 3. panta f) punktā minētā provizoriskā perioda beigām.
   5. pants
   Maksājumu aprēķināšana
   1.   Valdes administratīvie izdevumi provizoriskajā periodā ir pamats, ko izmanto, lai noteiktu iemaksām paredzētos maksājumus, kurus avansā maksā nozīmīgās vienības.
   2.   Maksājumus, kurus veic katra nozīmīgā vienība, aprēķina, reizinot Valdes administratīvos izdevumus par 2014. un 2015. gada periodu, vai, ja provizoriskais periods ir ilgāks par 2015. gada 31. decembri, par attiecīgo periodu, ar minētās nozīmīgās vienības kopējo aktīvu attiecību pret visu to nozīmīgo vienību kopējo aktīvu summu, kuras norādītas 2013. gada 31. decembrī vai piemērojamajā pārskatu sniegšanas datumā par 2013. finanšu gadu, ja finanšu gads beidzas vēlāk par 31. decembri.
   6. pants
   Norēķinu kārtība
   1.   To iemaksu summu, kuras jāveic katrai vienībai, kas minēta Regulas (ES) Nr. 806/2014 2. pantā, lai segtu Valdes administratīvos izdevumus provizoriskajā periodā, (atkārtoti) aprēķina saskaņā ar administratīvo iemaksu galīgo sistēmu, ko Komisija pieņēmusi saskaņā ar Regulas (ES) Nr. 806/2014 65. panta 5. punkta a) apakšpunktu (“galīgā sistēma”).
   2.   Starpību starp maksājumiem, ko veic, pamatojoties uz provizorisko sistēmu, un 1. punktā minētajām iemaksām, kas aprēķinātas saskaņā ar galīgo sistēmu, kompensē, aprēķinot Valdes administratīvo izdevumu segšanai vajadzīgās iemaksas nākamajam gadam, kas seko pēc provizoriskā perioda. Šo korekciju veic, samazinot vai palielinot iemaksas, kas vajadzīgas, lai segtu Valdes administratīvos izdevumus minētajā gadā.
   3.   Ja 2. punktā minētā starpība ir lielāka nekā veicamās iemaksas par minēto gadu, korekciju turpina nākamajā gadā.
   7. pants
   Paziņošana un maksājums
   1.   Valde sagatavo un paziņo maksājuma paziņojumu katrai nozīmīgajai vienībai, izmantojot ierakstītu pasta vēstuli ar apstiprinājumu par saņemšanu.
   2.   Maksājuma paziņojumā precizē tā maksājuma summu, kas katrai nozīmīgajai vienībai avansā jāmaksā, lai segtu Valdes administratīvos izdevumus provizoriskajā periodā.
   3.   Maksājuma paziņojumā precizē veidu, kādā veic maksājumu. Nozīmīgā vienība ievēro maksājuma nosacījumus, kas precizēti maksājuma paziņojumā.
   4.   Nozīmīgā vienība maksā saskaņā ar maksājumu paziņojumu maksājamo summu vienā maksājumā 30 dienu laikā no maksājuma paziņojuma datuma.
   5.   Neskarot citus tiesiskās aizsardzības līdzekļus, kas pieejami Valdei, nozīmīgā vienība maksā dienas soda maksājumu par nenokārtotā maksājuma summu, ja maksājums ir veikts tikai daļēji, nav veikts vai nav ievēroti maksājuma paziņojumā norādītie maksājuma nosacījumi.
   Lai aprēķinātu dienas soda maksājumu, aprēķina procentus par maksājamo summu dienā, izmantojot procentu likmi, ko Eiropas Centrālā banka piemēro savām galvenajām refinansēšanas operācijām un kas publicēta Eiropas Savienības Oficiālā Vēstneša C sērijā, un kas ir spēkā tā mēneša pirmajā kalendārajā dienā, kurā iekrīt maksājuma termiņš, palielinot to par 8 procentu punktiem, no dienas, kad maksājums bija jāveic.
   6.   Soda maksājums, kas minēts 5. punktā, ir izpildāms. Izpildi reglamentē piemērojamie procedūras noteikumi iesaistītajā dalībvalstī. Izpildes rīkojumu pievieno lēmumam, un vienīgā formalitāte ir lēmuma autentiskuma pārbaude, ko veic iestāde, ko katras iesaistītās dalībvalsts valdība norīko šim nolūkam un dara zināmu Valdei un Tiesai.
   8. pants
   Ziņojumu sniegšana
   Desmit dienu laikā pēc šīs regulas stāšanās spēkā attiecīgās kompetentās iestādes sniedz Valdei kontaktinformāciju par nozīmīgajām vienībām un to kopējo aktīvu vērtību, kas norādīti 2013. gada 31. decembrī vai piemērojamajā ziņojumu sniegšanas datumā par 2013. finanšu gadu, ja finanšu gads beidzas vēlāk par 31. decembri.
   9. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 8. oktobrī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 225, 30.7.2014., 1. lpp.
   
   
      (2)  Padomes 2013. gada 15. oktobra Regula (ES) Nr. 1024/2013, ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (OV L 287, 29.10.2013., 63. lpp.).
   
      (3)  Eiropas Centrālās bankas 2014. gada 16. aprīļa Regula (ES) Nr. 468/2014, ar ko izveido vienotā uzraudzības mehānisma pamatstruktūru Eiropas Centrālās bankas sadarbībai ar nacionālajām kompetentajām un norīkotajām iestādēm (VUM pamatregula) (ECB/2014/17) (OV L 141, 14.5.2014., 1. lpp.).
   
      (4)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).